Mens medierne herhjemme de sidste par dage primært har fokuseret på spindoktorer, kildebeskyttelse (eller mangel på samme) og manglende julehjælp til fattige danskere, så har forskerne opdaget en planet, hvor der er stor sandsynlighed for, at der er både vand og liv.

'Det er virkelig stort det her', siger astronom Christoffer Karuff, der er en af de danske forskere fra Aarhus Universitet, der har været med til at opdage og studere den nye planet, der har fået det charmerende navn 'Kepler-22b' (opkaldt efter Nasas satellit Kepler, red.).

Store amerikanske radioteleskoper er netop nu rettet mod planeten for at tjekke, om der kommer radio-, tv eller andre signaler fra den.

Indtil videre har den nyopdagede planet dog ikke givet lyd fra sig, men Christoffer Karuff er sikker på, at vi nok skal få at vide, hvis man pludselig opfanger et signal fra Kepler-22b.

- Jeg tror ikke, at det vil blive holdt hemmeligt, hvis vi pludselig modtager et eller andet signal fra planeten. Den ligger så langt væk, at der ikke ville være noget farligt i det, siger Christoffer Karuff til ekstrabladet.dk.

Meget gamle signaler

Den nye planet ligger cirka 600 lysår fra Jorden, og da lyd rejser langsommere end lys, er eventuelle signaler, man skulle opfange fra planeten, altså sendt for rigtig, rigtig mange år siden.

- Medmindre 'de' har en teknologi, som vi ikke kender til, tilføjer Christoffer Karuff, der ikke er i tvivl om, at radioteleskoperne nok skal opfange signaler fra Kebler-22b - hvis der altså er sendt nogle.

Forholdene på Kepler-22b's overflade er sådan, at der er mulighed for, at der er vand - og dermed måske liv - men det er ikke kun de gode chancer for at finde vand på planeten, der gør, at forskerne er begejstrede.

- Vores bedste bud er, at temperaturen er fuldstændig lige som på jorden. Altså en middeltemperatur på 14 grader. Vi forventer også helt klart, at der er vand på planeten, og det tror jeg, at vi har et svar på inden for et års tid siger Christoffer Karuff.

Atmosfæren kan afsløre liv

Men selv om findes vand på den nye 'Jorden', er det ikke ensbetydende med, at der også er liv, understreger han.

- Vi kan ikke se planeten direkte, men vi har udtænkt nogle metoder, hvor vi er i stand til at studere atmosfæren i detaljer. Sammensætningen af atmosfæren kan nemlig afsløre, om der er liv, da der er nogle ting i atmosfæren, der kun er tilstede, hvis der er liv på overfladen, fortæller Christoffer Karuff.

Ikke vores nye hjem

Forskere forventer, at Jordens biosfære vil gå til grunde som følge af Solens øgede stråling om 500 millioner til en milliard år. Til den tid vil der altså ikke længere kunne eksistere liv på jorden.

Det haster derfor ikke ligefrem med at finde et nyt sted, vi kan slå os ned, og selv om de rigtige forhold er til stede på Kepler-22b, så skal vi ikke regne med, at den bliver vores nye hjem.

- Det tager 600 lysår at kommer derud, så vi skal i hvert fald ikke flyve ud til den. Vi har ikke teknologier til rådighed i dag, der ville kunne sende os derud, men vi har jo også tid nok til at finde en løsning, siger Christoffer Karuff.

Liv eller ej?

Hvis man ikke finder liv på den nyopdagede planet, så skal vi heller ikke regne med at finde det andre steder, mener Christoffer Karuff.

- Hvis der er liv andre steder i universitet, så findes det også på Kepler-22b. Men vi ved jo ikke, om der er liv andre steder, siger forskeren fra Aarhus Universitet, der regner med, at man har et svar på, om der er liv eller ej på Kepler-22b inden for de næste 20 år.

Nøjagtige målinger af Kepler-22b viser, at planeten har en diameter på 30.400 km, hvilket gør den over dobbelt så stor som Jorden.

Et år på Kepler-22b tager 290 dage, men man ved endnu ikke, hvor lang en dag er.